**8. b**

Upam, da ste vsaj malo polni energije za nadaljevanje dela na domu; če je bila pred mesecem komu ideja ostati doma še všeč, verjamem, da vas vedno več pogreša običajen šolski ritem.

Pri slovenščini smo zaključili s snovjo, ki nas je spremljala nekako od novembra – z odvisniki. Ta teden boste lahko preverili, kako dobro obvladate snov. Samoocenili ste se že na podlagi reševanja vaj Vaja dela mojstra. Tako da bomo danes spoznavali domače in prevzete besede, nato pa vam prilagam obširnejši učni list z nalogami o znanju odvisnika. Tokrat rešitev še ne bom priložila, saj želim, da mi, če le morete, svoje delo pošljete, da pogledam, kako je z vašim znanjem. Le tako lahko načrtujem delo v nadaljevanju šolskega leta.

Glede rešitev in oblike pošiljanja pa so vaše želje različne; upam, da se vseeno znajdete.

* NAVODILA ZA DELO

V delovnem zvezku na str. 97 se začenja podpoglavje o domačih in prevzetih besedah z naslovom Coprniški bal. 1. nalogo spustimo. Besedilo preberite ter rešite str. 98 in 99. 2. c-nalogo lahko rešite v besedilo; 5. b spustite. Pri 6. a je prav, če zapišete, da moramo uporabljati domače besede, če se le da. (Nič več gostov ne bo imela npr. gostilna, ki napiše gratis pivo, kot tista, kjer piše, da je pivo zastonj. Še bolj smešno je, če piše, da lahko naročiš pizzo in špagete: pizzo zapišejo po italijansko (in ne pica), špagete pa po naše, ne pa po italijansko spaghetti. Kdaj pomislite, ali greste na pizzo ali pico? Pijete coca-colo ali kokakolo?)

V zvezek na neumetnostni strani napišemo:

DOMAČE IN PREVZETE BESEDE glej DZ str. 97–106

Domače besede so tiste, ki so nastale v slovenščini; prevzete smo v naš jezik prevzeli iz drugih jezikov. Za večino prevzetih besedi imamo svoje domače sopomenke. Bolje je, da uporabljamo te. Prevzete besede naj bi uporabljali le, če v slovenščini zanje nimamo domače različice.

 npr. ekran : zaslon; pizza : pica, eksakten : natančen/podroben;

 kvaliteta : kakovost; internet : splet

*Rešitve*

DOMAČE IN PREVZETE BESEDE

***2. naloga: a-naloga:*** *A O tem, kako bo potekal Coprniški bal.*

***b-naloga****: v lokalnem časopisu/v dnevnem časopisu//v Gei/v TV-poročilih/na ulicah ob predstavitvi karnevala.*

***c-naloga:*** *pramati Uršula, Butalci, žabon Brontoskok, Martin Krpan, povodni mož Jezerko, coprnica Liza*

***3. naloga: a-naloga:*** *Pisec besedila Coprniški bal bi lahko uporabil spremenjeno poved, saj povedi pomenita enako.* ***b-naloga****: C*

***4. naloga:***

***3*** *gala (slavnosten, svečan)*

***4*** *elitne (izbrane)*

***2*** *rekorden (največji)*

***1*** *rezultat (dosežek)*

***5. naloga: a-naloga:*** *maškara: je oseba, ki je oblečena v pustne obleke; kostum: je posebne vrste oblačila za pustni sprevod/pustno zabavo*

***b-naloga: /; c-naloga:*** *prevzeti smo ju v slovenščino prevzeli iz drugih jezikov*

***č-naloga:*** *DA Da za maškaro bi lahko uporabil besedo šema, za besedo kostum pa obleka.*

***6. naloga: a-naloga:*** *Sem vam zapisala pri navodilu.;* ***b-naloga:*** *B*

* Drugo vaše delo, kot sem že napovedala, je preverjanje znanja o odvisnikih. Učni list je priložen. Želim vam uspešno delo.

*V upanju, da ste v redu in vam delo ni preveč težko,*

*vas lepo pozdravljam,*

*vaša ga. Mojca*

**UČNI LIST – PREGLED ODVISNIKI + NUB RAZVOJ TURIZMA**

Potovanje spremlja človeštvo že od pradavnine. Ko so izumili jadro in kolo, popotniki niso več potovali peš. Čeprav turizem obstaja od začetka človeštva, ga ne poznamo prav dobro. Zelo malo je strokovnjakov, ki bi se ukvarjali z njegovim razvojem. Prva znanstvena preučevanja turizma so se začela šele v 20. stoletju, ko je pritegnil pozornost ekonomistov. Ugotovili so, da močno vpliva tako na naravno kot tudi širše družbeno okolje.

Prvih potovanj še ne moremo enačiti s turizmom, ker so bila namenjena zgolj trgovanju. Šele kasneje so ljudje začeli potovati, da bi se zabavali in odpočili.

Na razmah in razvoj turizma je močno vplival razvoj infrastrukture. Perzijci so predvsem zaradi njega razvili sistem cest, ki sta ga cenila celo Herodot in Aleksander Veliki. Kjer so ob cestah postavili oskrbovalne postaje z vojaško posadko, so nastali hoteli. To so bili najstarejši hoteli, o katerih se je ohranila sled. Te vrste objektov je lahko obiskal vsak, kdor je lahko plačal storitev.

V Grčiji je bil popotnik zelo cenjena oseba. Ker je potoval, je spoznaval tuje kraje in navade. S tem je pridobival nova znanja in si širil obzorja. Najbolj množično obiskan kraj je bila Olimpija na Peloponezu, kjer so si vsaka štiri leta ogledovali olimpijske igre.

Tudi Rimljani so imeli visoko razvit turizem, ki pa je bil omejen zgolj na višje sloje. Rimski hotelirji so se bojevali za goste, tako da so obljubljali odlično hrano, mir, udobje in odlične cene. Če prebiramo zapise Vergila, spoznamo, da so bili to večinoma ceneni obrati s slabo hrano.

Ko nastopi srednji vek, izginejo vse dotedanje oblike turizma. Značilna so le redka nujna potovanja vojakov, trgovcev in poštnih slov. Potovanj zaradi kulture, zdravja in počitka ni bilo več. Če ne upoštevamo kasnejših križarskih pohodov, so bila pogosta romarska potovanja v Rim in Sveto deželo.

Razcvet turizma se nadaljuje šele v času razsvetljenstva. Ker v tem obdobju začnejo ceniti gorski svet (predvsem Alpe), je vse občudovalcev začelo obiskovati tudi naše kraje. Razvila sta se pohodništvo in gorništvo, ki sta še danes vodilni turistični panogi pri nas. (Prirejeno po Gei)

**1. Pozorno preberi izhodiščno besedilo.**

**2. Dopolni povedi s podatki o izhodiščnem besedilu. (1,5)**

Besedilo Razvoj turizma je bilo objavljeno v \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_. Besedilo je umetnostno/ neumetnostno (obkroži), saj \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

**3. Čemu je pisec predvsem napisal besedilo Razvoj turizma?** Obkroži črko pred ustreznim odgovorom. **(1)**

A Da bi bralcu predstavil eno turistično panogo.

B Da bi bralec izvedel, kako se je turizem razvijal skozi zgodovino.

C Da bi od bralca izvedel čim več o razvoju turizma.

**4. V vsaki trditvi je en napačen podatek. Prečrtaj ga in nadenj zapiši podatek, ki je pravilen. (3)**

A Na razvoj turizma je močno vplival razvoj trgovine.

B Rimljani so bili znani po odličnih hotelih.

C V času srednjega veka ljudje veliko potujejo.

**5. Na črtice napiši številko ustrezne razlage. (1,5)**

\_\_\_\_\_ pradavnina 1 posamezna gospodarska dejavnost

\_\_\_\_\_ strokovnjak 2 kdor prinaša kako novico ali sporočilo

\_\_\_\_\_ sel 3 zelo daljna preteklost

 4 kdor dobro obvlada kako stroko

 5 kdor se premika iz kraja v kraj

**6. V izhodiščnem besedilu natančno določi odvisnike. (10)**

**7. Krepko natisnjene stavčne člene natančno določi. Nato jih spremeni v ustrezni odvisnik. Določi tudi tega. (10)**

**Zaradi poletnih počitnic** je na cesti veliko gneče.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na morje se bomo odpravila **avgusta**.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Na avtobusnem postajališču** je zelo živahno.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Pridni** učenci imajo zaslužene počitnice.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na počitnice smo se odpravili **brez hišnih ljubljenčkov**.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**7. Odvisnike pretvori v stavčne člene; povedi napiši.**

**Nato določi še stavčne člene v spremenjenih povedih. (9)**

Ko so izumili jadro in kolo, popotniki niso več potovali peš.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Šele kasneje so začeli potovati, da bi se zabavali in odpočili.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ker je potoval, je spoznaval nove kraje in navade.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**8. Preberi povedi iz besedila ter za vsako določi, ali je enostavčna, priredno ali podredno zložena.** V ustrezen stolpec zapiši kljukico. **(4)**

|  |  |  |  |
| --- | --- | --- | --- |
| **Poved** | **Enostavčna** | **Priredna** | **Podredna** |
| Značilna so le redka nujna potovanja vojakov, trgovcev in poštnih slov. |  |  |  |
| S tem pa je pridobival nova znanja in širil obzorja. |  |  |  |
| Razcvet turizma se nadaljuje šele v času razsvetljenstva. |  |  |  |
| Ko nastopi srednji vek, izginejo vse dotedanje oblike turizma. |  |  |  |

**9. Uredništvu revije Gea (Slovenska 20, Ljubljana) v zvezek napiši zahvalo za objavo tvojega članka o turizmu. (4)**